
Pealkiri: Putukatega sõbraks!

Programmi lühitutvustus: Õppeprogrammi raames tutvutakse eksootiliste putukatega (nt hiid-raagritsikas), keda lähedalt uurides suureneb looduskontakt lapse ja looduse vahel. Üheskoos arutletakse teemadel nagu putukate tähtsus maailmas (nii inimese kui looduse seisukohast) ja hirm putukate ees. Tunni teises osas saavad õpilased mikroskoopide abil lähemalt tuttavaks putukate kehaosadega - rühmatööna vaadeldakse tiibu, silmi, jalgu. Kogu õppeprogrammi vältel rõhutatakse looduse mitmekesisust ja jätkusuutliku eluviisi sõnumit. Õppeprogrammi lõpus voolivad õpilased omale meelepärase putuka.

Sihtrühm: 1.-3. klass

Õppeprogrammi tegevused koos ajakavaga:
1. Sissejuhatus (10 min)
Juhendajad tutvustavad loomaaias kehtivaid reegleid ja eelolevat programmi. Toimub teemat sisse juhatav arutelu: õpilased nimetavad putukaid, keda teavad. Koos juhendajaga arutletakse lühidalt teemadel nagu putukahirm ja putukate vajalikkus maailmas – mida lapsed arvavad?
Vajadusel jagatakse klass kaheks väiksemaks rühmaks ning viiakse järgnevad tegevused läbi paralleelselt vahetustega.
2. Teema arendus (70 min)
Õppekäik koos aruteluga (20 min)
· Suundutakse eluslooduse klassi, kus vaadeldakse üheskoos erinevaid putukaid ja arutletakse nende tähtsuse üle nii inimese kui looduse seisukohast. Muuhulgas tehakse juttu putukate eri rollidest - kiskjad, taimtoidulised, lagundajad jmt maailmas. Mis juhtuks, kui putukaid ei oleks? 
· Lähemalt vaadeldakse hiid-raagritsikat, hiidritsikat ja Madagaskari prussakat. Lapsed saavad soovi korral putukaid puudutada, võimaldades üle saada hirmust ja/või suurendades looduskontakti. Tegevuse käigus pööratakse tähelepanu putukate varjevärvusele jm eripäradele putukate välimuses. 
Praktiline ülesanne mikroskoobiga (20 min)
· Õpilased arutlevad koos juhendajaga putukate peamiste tunnuste üle – peamised kehaosad, jalgade arv, tiibade paiknemine, arv ja mitmekesisus jms. Õpilastele tutvustatakse töötamist mikroskoobiga. Õpilased vaatlevad 2-3-liikmelistes rühmades mikroskoobi abil putukaid lähemalt (suised, tundlad, tiivad, jalad jne). 
Praktiline ülesanne (30 min)
· Õpilased voolivad ise ühe vaadeldud putukaliikidest.
3. Kokkuvõte (10 min)
Tunni lõpus arutletakse õpilastega programmil läbitud teemadel, et saada tagasisidet selle kohta, mida õpilased tunnis omandasid, mis oli nende jaoks eriti huvitav, mis meeldis vähem ning kas õppetunni eesmärgid said täidetud.

Õpitulemused (eesmärgid): 
· Õpilane toob näiteid putukate tähtsuse kohta looduses.
· Õpilane kirjeldab putukate välisehitust ning seostab seda elukeskkonnaga; 
· Õpilane mõistab, et inimene on osa loodusest ja sõltub sellest; toob näiteid, kuidas inimene loodust oma tegevusega mõjutab.
· Õpilane teeb kahe- ja kolmemõõtmelisi kunstitöid spontaanselt, kasutades lihtsamaid tehnikaid ja töövõtteid.

Õpipädevused:
õpipädevus, kultuuri- ja väärtuspädevus, suhtluspädevus.

Seos riikliku õppekavaga: 
Loodusõpetus I kooliaste: .
1. kl: Inimese meeled ja avastamine. Elus ja eluta.
2. kl: Organismid ja elupaigad: Maismaataimed ja -loomad, välisehitus ja mitmekesisus. Loodust säästev käitumine.
3. kl: Organismide rühmad ja kooselu: Loomade mitmekesisus. Elusolendite kooselu. Jätkusuutlik eluviis, loodushoid.

Lõiming: 
Kunst I kooliaste: 
Plaanimine ja ideede arendamine; loomine.

Läbivad teemad: keskkond ja jätkusuutlik areng, väärtused ja kõlblus.

Meetodid ja vahendid:
Meetodid: õppetunnis kasutatakse avastusõppe ja probleemõppe meetodeid: õppekäik, vaatlus mikroskoopidega, rühmatöö, arutelu, loovülesanne.

Materjalid:
elusputukad, mikroskoobid, kuivanud putukate ja kehaosade preparaadid, plastiliin ja voolimisalus

Info õpetajale (saatjale): 
Õppeprogammil osalemiseks on vaja saata päring aadressil https://tallinnzoo.ee/telli/. Päringule vastatakse üldjuhul kolme tööpäeva jooksul ning kirjavahetuse teel lepitakse kokku aeg jm täpsemad detailid. 
Õppeprogramm viiakse läbi eesti keeles - nõrga eesti keele tasemega gruppidele antud õppeprogramm ei sobi.

Enne loomaaeda tulekut palume õpilastele selgitada, et õppeprogramm on õppetund, millel on kindel teema ja eesmärgid ning kus on erinevaid tegevusi ja ülesandeid. Loomaaias kehtivad reeglid, millest tuleb juhinduda https://tallinnzoo.ee/kulastusreeglid/. Õppeprogrammi ajal peab õpetaja aitama distsipliini hoida. Kui õppeprogrammil soovivad osaleda erivajadustega lapsed, palume sellest teada anda programmi broneerimisel - käsitleme iga päringut individuaalselt ning püüame leida parima võimaliku lahenduse.

Kaasasolevalt õpetajalt küsivad juhendajad suulist tagasisidet vahetult pärast õppeprogrammi, lisaks palub Tallinna Loomaaed pärast õppeprogrammi kirjalikku tagasisidet e-kirja teel. 

Kestus: 90 min

Grupi suurus: kuni 25 õpilast

Toimumise aeg: aastaringselt

Hind: 250 eurot

Lisainfo: Pileteid ei lisandu. Hinnas sisaldub iseseisev loomaaiakülastus enne või pärast õppeprogrammi. Iga 10 õpilase kohta üks täiskasvanud saatja hinna sees.

Läbiviimise koht: Tallinna Loomaaia keskkonnahariduskeskus (Ehitajate tee 150)

Läbiviija nimi ja kvalifikatsioon:
Tallinna Loomaaia loodushariduse spetsialistid: 
Kristiina Taits (TÜ bioloogia bakalaureus, ökoloogia ja elustiku kaitse magister, loodushariduse valdkonnas alates 2017)
Heiko Kruusi (TÜ bioloogia bakalaureus, EMÜ loodusturismi magister, loodushariduse spetsialist alates 2021)
Kätlin Kukebal (EMÜ loodusturismi magister, loodushariduse spetsialist alates 2024, eelnevalt läbinud 2a Õpetaja Kutseõpinguid ja töötanud loodusõpetuse õpetajana)
Jana Kilter (TLÜ geoökoloogia magister, loodushariduse spetsialist alates 2022)
Liina Pork (TÜ bioloogia bakalaureus, loodushariduse valdkonnas alates 2011)
Jaana Emilia Harjula (TLÜ bioloogia bakalaureus, loodushariduse spetsialist alates 2024)
Helina Raja (TÜ keskkonnatehnoloogia magister)
Darja Zubareva (loodushariduse valdkonnas alates 2011)

Õppekeel: eesti

